KOMISJONI OTSUS,

30. november 2010,

millega kehtestatakse Euroopa Parlamendi ja nõukogu direktiivi 2000/76/EÜ (jäätmete põletamise kohta) rakendamist käsitlevate aruannete esitamiseks kasutatav küsimustik

(teatavaks tehtud numbri K(2010) 8279 all)

(EMPs kohaldatav tekst)

(2010/731/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 4. detsembri 2000. aasta direktiivi 2000/76/EÜ (jäätmete põletamise kohta), (1) eriti selle artiklit 15,

ning arvestades järgmist:

ON VASTU VÕTNUD KÄESOLEVA OTSUSE:

Artikkel 1

1. Liikmesriigid kasutavad lisas esitatud küsimustikku direktiivi 2000/76/EÜ rakendamist käsitlevate aruannete esitamiseks.

2. Esitatavad aruanded hõlmavad ajavahemikku 1. jaanuarist 2009 kuni 31. detsembrini 2011.

Artikkel 2

Otsus 2006/329/EÜ tunnistatakse kehtetuks.

Artikkel 3

Käesolev otsus on adresseeritud liikmesriikidele.

(1) EÜT L 332, 28.12.2000, lk 91.

(2) ELT L 121, 6.5.2006, lk 38.

(3) EÜT L 377, 31.12.1991, lk 48.

LISA

EUROOPA PARLAMENDI JA NÕUKOGU DIREKTIIVI 2000/76/EÜ (JÄÄTMETE PÕLETAMISE KOHTA) RAKENDAMIST KÄSITLEV KÜSIMUSTIK

Üldised märkused

Direktiivi 2000/76/EÜ kohane teine küsimustik hõlmab ajavahemikku 2009 kuni 2011. Arvestades direktiivi rakendamise käigus omandatud kogemusi ja juba esimese küsimustikuga kogutud teavet, keskendutakse käesolevas küsimustikus direktiivi tegeliku rakendamise ajal liikmesriikides toimunud muutustele ja arengusuundadele.

Järjepidevuse tagamiseks ning selleks, et vastuseid oleks võimalik eelmistega võrrelda, ei muudetud käesoleva küsimustiku koostamisel otsuses 2006/329/EÜ kasutatud üldist lähenemisviisi. Juhul, kui küsimus sarnaneb eelmise küsimustiku küsimusega ning olukord ei ole muutunud, võib lihtsalt osutada varasemale vastusele. Kui olukord on muutunud, tuleb seda kirjeldada uues vastuses.

Komisjonil on kavas kasutada ReportNeti platvormi (või vajaduse korral selle järglast), et teha liikmesriikidele kättesaadavaks esimesel küsimustikul põhinev elektrooniline aruandlusvahend. Seega soovitab komisjon tungivalt kasutada seda platvormi kõnealuse aruandlusnõude täitmiseks, et vähendada töökoormust ning kiirendada vastuste analüüsi.

1. Põletusrajatiste ja lubade arv

1.1. Palun esitage järgmine teave direktiivi 2000/76/EÜ reguleerimisalasse kuuluvate rajatiste (eraldi põletus- ja koospõletusrajatiste kaupa) ning neile väljastatud lubade ja lubatud võimsuste kohta: a) põletusrajatiste arv: b) artikli 4 lõike 1 kohaselt väljastatud lubade arv; c) põlemisel eralduvat soojust ära kasutavate põletusrajatiste arv; d) jäätmete põletamise lubatud koguvõimsus (tonni aastas) (valikuline).

1.2. Palun koostage kõigi direktiivi 2000/76/EÜ reguleerimisalasse kuuluvate põletusrajatiste loend, esitades järgmise teabe iga sellise rajatise kohta, mille võimsus ületab 2 tonni tunnis: a) kas tegemist on põletus- või koospõletusrajatisega ning viimase puhul ka rajatise tüüp (tsemendiahi, põletuskäitis, direktiivi 2000/76/EÜ II lisa punktis II.1 või punktis II.2 nimetamata muu tööstusrajatis); b) Euroopa Parlamendi ja nõukogu direktiivi 2008/98/EÜ (1) II lisa punktis R1 esitatud kirjeldusele vastavate selliste põletusrajatiste puhul, kus viiakse läbi taaskasutamistoiminguid: põletusrajatise energiatõhusus, mis on arvutatud direktiivi 2008/98/EÜ II lisa punkti R1 joonealuses märkuses esitatud valemi abil.

2. Kirjeldage artiklis 3 esitatud mõistetega seotud probleeme, mis tekivad direktiivi 2000/76/EÜ rakendamisel. Esitage täpne teave iga probleemse mõiste kohta.

3. Kas mõnele liikuvale rajatisele on antud luba direktiivi 2000/76/EÜ alusel?

4. Palun märkige iga koospõletusrajatise tüübi (tsemendiahi, põletuskäitis, II lisa punktis II.1 või punktis II.2 nimetamata muu tööstusrajatis) kohta eraldi, milliseid jäätmeliike on seal koospõletatud.

Palun märkige Euroopa jäätmeloendi koodid (valikuline).

Palun nimetage selliste koospõletamiseks kasutatavate rajatiste lubatud võimsus (valikuline).

5. Mitme koospõletusrajatise suhtes kohaldatakse direktiivi 2000/76/EÜ V lisas esitatud heite piirväärtusi (st rajatised, kus koospõletatakse töötlemata olmejäätmeid või kus enam kui 40 % eraldunud soojusest tuleb ohtlike jäätmete põletamisest)?

6. Millised tingimused on loaandmismenetlusega kehtestatud:

a) töödeldavate ohtlike jäätmete koguste ja liikide suhtes?

b) töötlemist vajavate ohtlike jäätmete väikseimate ja suurimate koguste suhtes?

c) lubatud ohtlike jäätmete kütteväärtuse suhtes?

d) saasteainete, nt polüklooritud bifenüüli, pentaklorofenooli, kloori, fluori, väävli, raskemetallide sisalduse piirangute suhtes?

7. Millised jäätmed on representatiivsete proovide võtmiseks „sobimatud”?

8. Kas seoses ahjugaasi viibeaegu ja temperatuure käsitlevate direktiivi 2000/76/EÜ artikli 6 lõigete 1 ja 2 kohaste tingimustega on vastavalt artikli 6 lõikele 4 olemas luba kalduda kõrvale osutatud käitamistingimustest? Kui jah, märkige palun:

a) mitu sellist luba on antud?

b) andmete olemasolu korral kirjeldage palun mitme representatiivse juhtumi puhul erandite tegemise põhjusi ning esitage järgmine teave: i) põletusrajatise võimsus; ii) kas see kehtib artikli 3 punkti 6 kohase „olemasoleva” rajatise või uue rajatise kohta; iii) põletatavate jäätmete liik; iv) kuidas tagatakse, et jääkide kogus ja orgaaniliste saasteainete sisaldus neis ei ületa taset, mis kehtib sellise rajatise puhul, mille suhtes ei ole erandit kehtestatud; v) loas sätestatud käitamistingimused; vi) heite piirväärtused, mida rajatis peab järgima.

9. Milliseid meetmeid rakendatakse põletusrajatiste suhtes (lisaks artikli 12 lõike 2 kohaselt nõutavale aruandele) tagamaks, et rajatisi projekteeritakse, seadmestatakse, ehitatakse ja käitatakse nii, et direktiivi 2000/76/EÜ V lisas sätestatud heite piirväärtusi ei ületata?

10. Milliseid meetmeid rakendatakse koospõletusrajatiste suhtes (lisaks artikli 12 lõike 2 kohaselt nõutavale aruandele) tagamaks, et rajatisi projekteeritakse, seadmestatakse, ehitatakse ja käitatakse nii, et direktiivi 2000/76/EÜ II lisas sätestatud heite piirväärtusi ei ületata?

11. Kas jäätmete koospõletamiseks kasutatavate tsemendiahjude puhul on II lisa punkti II.1 kohaselt tehtud erandeid lämmastikoksiidide, tolmu, vääveldioksiidi või summaarse orgaanilise süsiniku lubatud heitkoguste suhtes? Kui jah, märkige palun:

a) mitu erandit on tehtud;

b) andmete olemasolu korral kirjeldage palun mitme representatiivse juhtumi puhul erandite tegemise põhjusi ning esitage järgmine teave: i) põletusrajatise võimsus; ii) kas see kehtib olemasoleva või uue rajatise kohta (võttes arvesse direktiivi 2000/76/EÜ artikli 20 lõiget 3); iii) koospõletatavate jäätmete liik; iv) heite piirväärtused, mida rajatised peavad järgima; v) loas sätestatud muud käitamistingimused.

12. Kas põletus- ja koospõletusrajatistest õhku väljutatava heite suhtes on vajaduse korral kehtestatud II või V lisas esitatud väärtustest erinevaid heite piirväärtusi? Kui jah ning selle kohta on andmeid, nimetage palun:

a) rajatised, mille suhtes neid kohaldatakse, st põletus- või koospõletusrajatised ning viimaste puhul ka rajatise tüüp;

b) millised neist rajatistest on uued või olemasolevad;

c) saasteained, mille suhtes piirväärtusi kohaldatakse, ja kehtestatud piirväärtused;

d) miks neid piirväärtusi kohaldatakse;

e) selliste saasteainete heite jälgimise kord (korrapärane või ebakorrapärane ning viimasel juhul ka jälgimise sagedus).

13. Kuidas tehakse direktiivi 2000/76/EÜ IV lisas loetletud saasteainete puhul kindlaks heite piirväärtused suitsugaasi puhastusseadmetes tekkiva heitvee veekeskkonda laskmise korral? Palun märkige juhtumid, kus vastavate saasteainete heite piirväärtused erinevad IV lisas esitatud piirväärtustest.

14. Kui lisaks IV lisas nimetatud saasteainetele on heite piirväärtusi kehtestatud ka teiste vette lastavate saasteainete suhtes, siis:

a) millistes rajatistes neid kohaldatakse (st põletus- või koospõletusrajatistes, uutes või olemasolevates rajatistes)?

b) milliste saasteainete suhtes neid kohaldatakse ja millised on kehtestatud piirväärtused?

c) miks neid piirväärtusi kohaldatakse?

15. Millised järelevalve parameetrid (pH-väärtus, temperatuur, vooluhulk jne) on loaandmismenetluse raames kehtestatud heitvee suhtes?

16. Millised tingimused on kehtestatud pinnase, pinna- või põhjavee kaitse tagamiseks artikli 8 lõike 7 kohaselt?

17. Milliseid kriteeriume kasutatakse tagamaks, et vee hoiumahud on piisavad, et veest saaks proove võtta ja et seda saaks enne väljutamist vajaduse korral töödelda?

18. Millised üldmeetmed on võetud, et vähendada põletus- või koospõletusrajatistes tekkivate jääkide kogust ja kahjulikkust?

19. Kas loa kohased õhusaasteainete mõõtmist ja käitamisnäitajaid käsitlevad nõuded langevad kokku artikli 11 lõikes 2 sätestatud nõuetega? Kui ei, esitage palun järgmine teave:

a) artikli 11 lõike 2 nõuetest kõrvale kaldumise põhjus, osutades artikli 11 lõigetes 4 kuni 7 nimetatud võimalikele eranditele;

b) kõnealune saasteaine või parameeter ning mõõtmisnõuded.

20. Kas loa kohased veesaasteainete mõõtmist käsitlevad nõuded langevad kokku artikli 11 lõigetes 14 ja 15 sätestatud nõuetega? Kui ei, esitage palun järgmine teave:

a) artikli 11 lõigete 14 ja 15 nõuetest kõrvale kaldumise põhjus;

b) kõnealune saasteaine/parameeter ning mõõtmisnõuded.

21. Millised tingimused on loaandmismenetlusega kehtestatud, et tagada õhku väljutatavaid heiteid käsitlevate järgmiste sätete järgimine:

a) artikli 11 lõige 8;

b) artikli 11 lõige 9;

c) artikli 11 lõige 11;

d) artikli 11 lõige 12;

e) artikli 11 lõikes 10 sätestatud vastavustingimused.

22. Millised tingimused on loaandmismenetlusega kehtestatud, et tagada vette väljutatavaid heiteid käsitlevate järgmiste sätete järgimine:

a) artikli 11 lõige 9;

b) artikli 11 lõikes 16 sätestatud vastavustingimused.

23. Palun kirjeldage kõiki ametlikke juhendeid, mis on koostatud heite valideeritud keskmiste päevaväärtuste arvutamiseks (artikli 11 lõige 11). Lisage võimaluse korral veebilink.

24. Kuidas teavitatakse pädevat asutust heite piirväärtuse ületamisest?

25. Milliseid meetmeid võetakse, et tagada üldsuse osalemine loaandmismenetluses (uute ja/või uuendatud lubade puhul)? Palun esitage andmed vähemalt järgmiste aspektide kohta:

a) milline asutus avalikustab loataotluse;

b) millise ajavahemiku jooksul on üldsusel võimalik arvamusi esitada;

c) milline asutus avalikustab lõpliku otsuse.

26. Seoses teabe kättesaadavusega loaandmismenetluse ajal:

a) kas teatav keskkonnaküsimustega seotud teave taotluse, otsuste tegemise ja sellele järgneva loa andmise kohta ei ole avalik või on ainult osaliselt kättesaadav? Kui jah, täpsustage, milline teave;

b) kui andmed on kättesaadavad või osaliselt kättesaadavad, täpsustage palun, kas sellist teavet saab tasuta ning kui ei, märkige kehtestatud tasu suurus ja millistel tingimustel seda tasu kohaldatakse.

27. Milliseid meetmeid rakendatakse selliste põletus- ja koospõletusrajatiste puhul, mille nimivõimsus on vähemalt kaks tonni tunnis, et käitaja esitaks pädevale asutusele rajatise toimimist ja järelevalvet käsitleva aastaaruande?

28. Kui aastaaruanne esitatakse, siis:

a) millist teavet see sisaldab?

b) kuidas on üldsusel võimalik selle aruandega tutvuda?

29. Kuidas on avalikult tähistatud sellised põletus- või koospõletusrajatised, mille nimivõimsus on väiksem kui kaks tonni tunnis?

30. Millised tingimused on loaga kehtestatud, et kontrollida põletus- või koospõletusrajatise tööd ebatavaliste tööolukordade (st seisakute, heitetõrje- või jälgimisseadmete häirete või rikete) ajal?

31. Milline on põletamise ja koospõletamise puhul ebatavalise tööolukorra pikim lubatud kestus enne, kui rajatise töö tuleb peatada:

a) pikim lubatud periood, mille jooksul ületatakse heite piirväärtusi;

b) heite piirväärtuste ületamise perioodide pikim lubatud kumulatiivne kestus ühe aasta jooksul.

32. Muud märkused.

(1) ELT L 312, 22.11.2008, lk 3.